Addysg, Cymru Enwi, cychwyn a chymhwyso 1 1 Enw’r Rheoliadau hyn yw Rheoliadau Addysg (Cynlluniau Datblygu Ysgolion) (Cymru) 2014 a deuant i rym ar 27 Hydref 2014. 2 Mae’r Rheoliadau hyn yn gymwys o ran Cymru. Dehongli 2 1 Yn y Rheoliadau hyn— ystyr “asesiadau athrawon” (“ teacher assessments ”) yw asesiadau o ddisgyblion a gynhelir gan athrawon at ddiben penderfynu ar lefel y cyrhaeddiad y maent wedi ei chyrraedd yn unol â darpariaeth asesu a wneir gan neu o dan orchmynion a wneir o dan adran 108(2)(b)(iii) a (3)(c) o Ddeddf Addysg 2002; ystyr “blaenoriaethau cenedlaethol” (“ national priorities ”) yw— codi safonau addysg mewn perthynas â llythrennedd a rhifedd; a lleihau effaith tlodi ar gyrhaeddiad addysgol; ystyr “blaenoriaethau gwella’r ysgol” (“ school improvement priorities ”) yw’r meysydd hynny o ran safon yr addysg yn yr ysgol a nodir gan y corff llywodraethu fel y rhai â’r angen mwyaf am welliant; ystyr “blwyddyn ysgol gyfredol” (“ current school year ”) yw’r flwyddyn ysgol gyntaf y mae’r cynllun i gael effaith ar ei chyfer; ystyr “canlyniadau cyrhaeddiad” (“ attainment results ”) yw canlyniadau asesiadau disgyblion a gynhelir gan athrawon at ddiben penderfynu ar lefel y cyrhaeddiad y maent wedi ei chyrraedd yn unol â darpariaeth asesu a wneir gan neu o dan orchmynion a wneir o dan adran 108(2)(b)(iii) a (3)(c) o Ddeddf Addysg 2002; ystyr “cymwysterau perthnasol a gymeradwywyd” (“ approved relevant qualifications ”) yw cymwysterau o fewn ystyr adran 30(5) o Ddeddf Addysg 1997; ystyr “cynllun datblygu ysgol” (“ school development plan ”) yw cynllun a lunnir gan gorff llywodraethu yn unol â’r Rheoliadau hyn; ystyr “deilliannau disgwyliedig” (“ expected outcomes ”) yw’r canlyniadau buddiol i berfformiad addysgol disgyblion yn yr ysgol o ganlyniad i gyflawni targedau gwella’r ysgol; ystyr “gwybodaeth ysgol gymharol” (“ school comparative information ”) yw crynodeb o berfformiad ysgol mewn asesiadau athrawon, cymwysterau perthnasol a gymeradwywyd a chyfraddau absenoldeb disgyblion o gymharu ag ysgolion eraill ac a ddarperir i’r corff llywodraethu gan Weinidogion Cymru; ystyr “staff yr ysgol” (“ school staff ”) yw’r personau hynny sydd wedi eu cyflogi, neu wedi eu cymryd ymlaen fel arall o dan gontractau cyflogaeth, i weithio yn yr ysgol; ystyr “targedau gwella’r ysgol” (“ school improvement targets ”) yw’r targedau hynny a osodir gan y corff llywodraethu mewn perthynas â gwella perfformiad yr ysgol mewn cysylltiad â blaenoriaethau gwella’r ysgol. 2 Yn y Rheoliadau hyn, onid yw’r cyd-destun yn mynnu fel arall, mae cyfeiriadau at— a corff llywodraethu yn gyfeiriadau at gorff llywodraethu ysgol a gynhelir; b pennaeth yn gyfeiriadau at bennaeth ysgol a gynhelir. Y gofyniad i gorff llywodraethu lunio cynllun datblygu ysgol 3 1 Rhaid i’r corff llywodraethu lunio cynllun datblygu ysgol yn unol â’r Rheoliadau hyn. 2 Nid yw dyletswydd y corff llywodraethu i gael cynllun datblygu ysgol yn rhagfarnu effaith egwyddorion cyffredinol a rolau a chyfrifoldebau priodol cyrff llywodraethu a phenaethiaid a nodir yn Rheoliadau Llywodraethu Ysgolion (Cylch Gwaith) (Diwygio) (Cymru) 2000 . Cynnwys cynllun datblygu ysgol 4 Rhaid i gynllun datblygu’r ysgol (neu gynllun diwygiedig) gynnwys darpariaeth sy’n ymdrin â’r materion a nodir yn yr Atodlen. Y cyfnod y mae cynllun datblygu ysgol i gael effaith ar ei gyfer 5 1 Rhaid i’r corff llywodraethu benderfynu ar amseriad cyfnod cynllun datblygu’r ysgol. 2 Hyd y cyfnod cynllun datblygu ysgol cyntaf fydd tair blynedd a rhaid iddo ddechrau erbyn 1 Medi 2015 fan bellaf. 3 Hyd y cyfnodau cynllun datblygu ysgol dilynol fydd tair blynedd ac unwaith y bydd cyfnodau cynllun datblygu’r ysgol wedi dechrau rhaid iddynt fod yn barhaus. Monitro, adolygu a diwygio cynllun datblygu ysgol 6 1 Rhaid i’r corff llywodraethu fonitro ac adolygu’r cynnydd a wneir gan yr ysgol yn ystod pob blwyddyn ysgol yn erbyn cynllun datblygu’r ysgol. 2 Rhaid i’r corff llywodraethu ddiwygio cynllun datblygu’r ysgol— a o leiaf yn flynyddol a beth bynnag erbyn y dyddiad y cafodd cynllun datblygu’r ysgol ei lunio neu ei ddiwygio ddiwethaf fan bellaf; a b yn dilyn arolygiad gan Arolygiaeth Ei Mawrhydi dros Addysg a Hyfforddiant yng Nghymru yn unol ag adran 28 o Ddeddf Addysg 2005 . Cyhoeddi 7 Rhaid i’r corff llywodraethu gyhoeddi cynllun datblygu’r ysgol drwy roi copïau o’r cynllun i bob aelod— a o’r corff llywodraethu; a b o staff yr ysgol. Gwybodaeth am berfformiad ysgol 8 Wrth lunio ei gynllun datblygu ysgol rhaid i’r corff llywodraethu roi sylw— a i unrhyw wybodaeth ysgol gymharol; a b i ganlyniadau cyrhaeddiad disgyblion yn yr ysgol. Ymgynghori 9 Wrth lunio neu ddiwygio cynllun datblygu ysgol rhaid i’r corff llywodraethu ymgynghori â’r canlynol— a pennaeth yr ysgol (os nad yw’r person hwnnw yn aelod o’r corff llywodraethu); b disgyblion cofrestredig yn yr ysgol; c rhieni’r disgyblion cofrestredig; d staff yr ysgol; ac e unrhyw bersonau eraill y mae’r corff llywodraethu yn eu hystyried yn briodol. Diwygio Rheoliadau Addysg (Unedau Cyfeirio Disgyblion) (Cymhwyso Deddfiadau) (Cymru) 2007 10 Yn Rhan 2 o Atodlen 1 i Reoliadau Addysg (Unedau Cyfeirio Disgyblion) (Cymhwyso Deddfiadau) (Cymru) 2007 ar ôl paragraff 15 mewnosoder— Rheoliadau Addysg (Unedau Cyfeirio Disgyblion) (Cymhwyso Deddfiadau) (Cymru) 2007 16 Mae Rheoliadau Addysg (Unedau Cyfeirio Disgyblion) (Cymhwyso Deddfiadau) (Cymru) 2007 yn gymwys o ran unedau fel y maent yn gymwys o ran ysgolion a gynhelir. Diwygio Rheoliadau Adroddiadau Blynyddol Llywodraethwyr Ysgolion (Cymru) 2011 11 Mae Rheoliadau Adroddiadau Blynyddol Llywodraethwyr Ysgolion (Cymru) 2011 wedi eu diwygio fel a ganlyn— a ym mharagraff (2) o reoliad 5 yn lle “7 ac 11” rhodder “7, 11 a 19”; a b yn Atodlen 2 ar ôl paragraff 18 mewnosoder— 19 Crynodeb o gynllun datblygu’r ysgol a luniwyd gan y corff llywodraethu yn unol â Rheoliadau Addysg (Cynlluniau Datblygu Ysgolion) (Cymru) 2014. Diwygio Rheoliadau Gwerthuso Athrawon Ysgol (Cymru) 2011 12 Mae Rheoliadau Gwerthuso Athrawon Ysgol (Cymru) 2011 wedi eu diwygio fel a ganlyn— a yn rheoliad 3(1) yn lle’r diffiniad o “Cynllun Gwella’r Ysgol” rhodder— ystyr “Cynllun Datblygu’r Ysgol” (“ School Development Plan ”) yw cynllun a lunnir gan y corff llywodraethu yn unol â Rheoliadau Addysg (Cynlluniau Datblygu Ysgolion) (Cymru) 2014; ; a b yn rheoliad 12(1)(ch), 26(1)(ch) a 39(1)(ch) yn lle “yng Nghynllun Gwella’r Ysgol” rhodder “yng Nghynllun Datblygu’r Ysgol”. Huw Lewis Y Gweinidog Addysg a Sgiliau, un o Weinidogion Cymru 1 Hydref 2014